Publication: Magyar Közlöny
Issue: MK-1998-8 (Year: 1998, Number: 8)
Era: 1990-2004
Section: részletezve tartalmaznak további rendelkezéseket. A rendőrségről szóló 1994. évi XXXIV. törvény (a továbbiakban:
Paragraph Index: 308

6. cikk 2. bekezdése rögzíti az ártatlanság vélelmének elvét, de az 5. cikk szerint a gyanúsított — indokolt esetben — akár személyes szabadságától is megfosztható. E felfogással összhangban a hazai jogban az Alkotmány sérelme nélkül szerepel az őrizetbe vétel, az előzetes letartóztatás, az ideiglenes kényszergyógykezelés, a lakhely elhagyási tilalom. Valamennyi ilyen intézkedés alkotmányos alapjogot korlátoz, természetesen megfelelő jogi, bírói biztosítékok mellett. A vizsgált esetben a gépjármű vezetői engedély visszavonásához ugyancsak több jogi garanciát rendel a jogalkotó. A hatályos BMr. a vezetői engedély ún. kötelező (az eljáró hatóság mérlegelésétől független) visszavonását — meghatározott bűncselekmények esetén — a büntetőeljárás jogerős befejezéséig, de legfeljebb 1 évre, meghatározott szabálysértés elkövetése esetén pedig a szabálysértési eljárás jogerős befejezéséig, de legfeljebb 6 hónapra teszi lehetővé [BMr. 17. § (1) bek. b) pont]. További garanciát jelent, hogy a hatályos BMr. szerint: „... az ügyben eljáró ügyészség vagy bíróság, illetőleg a szabálysértési hatóság kezdeményezésére a rendőrhatóság a vezetői engedélyt a határidő letelte előtt is visszaadja, illetve annak visszavonásától eltekint.” [BMr. 17. § (3) bek.] A hatályos szabályozás alkalmasnak mutatkozik az olyan — korábban előfordult, s az indítványozók által is kifogásolt — esetek megelőzésére, amikor az elkövető a rendőrhatóság vezetői engedélyt visszavonó határozata folytán a bíróság ítéletében meghatározott időtartamnál hosszabb ideig állt joghátrány hatálya alatt (pl. a bíróság által kiszabott járművezetéstől eltiltás büntetés időtartama rövidebb volt, mint az engedély visszavonásától a bírósági eljárás jogerős befejezéséig eltelt idő).

Source: https://magyarkozlony.hu/hivatalos-lapok/b1d5b9d2b6a3ee598b86ab09063f62631c9adaad/dokumentumok/80f3052638ca2fe46be8d495a9f379976db9435e/letoltes